Title: Com comercialitzar i distribuir una app
Course: Sistemes microinformàtics > Section: 1. COMERCIALITZACIÓ I DISTRIBUCIÓ DE L'APP

Comercialització de l'app

Comercialització i distribució d'apps

La comercialització d'un nou producte és una tasca complicada i llarga, que requereix una investigació profunda de molts aspectes a tenir en compte com, per exemple, les característiques del mercat, les necessitats i preferències dels consumidors o la conjuntura econòmica, entre d'altres.

El Pla de màrqueting és el document on es recullen els aspectes relatius a la comercialització d'un producte. La complexitat d'un pla de màrqueting pot variar molt en funció de les característiques del producte que es vol comercialitzar, però tots segueixen una estructura bàsica de recerca d'informació i execució. Per motius de temps no és possible que executeu un pla de màrqueting complet per comercialitzar la vostra app.

Per poder començar a treballar en la comercialització de la vostra app el primer que heu de fer és conèixer la vostra competència:

- Quines apps similars existeixen en el mercat?

- Quin és el seu preu?

- Quan es van llençar al mercat?

- Quins són els seus avantatges?

Definició i característiques de mercat

Podem dir que "mercat" és qualsevol transacció o acord d'intercanvi de béns o serveis entre persones o associacions (lucratives o no).

El motiu de l'existència d'un mercat és la necessitat i la voluntat de certs individus a comprar o a utilitzar un servei per cobrir les seves necessitats.

Les empreses, per saber quin serà el seu mercat i per tant els seus clients potencials, el divideixen en grups que tinguin unes característiques i unes necessitats semblants. A aquest procés se li diu segmentació de mercats.

 La segmentació de mercats es pot dur a terme de diferents formes, depenent de la informació que vulguem saber :

a) Característiques geogràfiques.- Marcades pel país, la regió, el municipi, el barri, l'entorn (rural o urbà) i la climatologia. No és el mateix oferir un vehicle urbà per moure't per la ciutat a un habitant d'una gran població que a un d'una zona rural.

b) Característiques demogràfiques.- Segons el gènere (home o dona), edat (segons l'edat els gustos, preferències i necessitats són diferents), estat civil, tipus de família, nivell de renda,...

c) Segons el moment d'utilització d'aquella aplicació. Si el que volem és realitzar una aplicació que ens ofereixi informació i serveis de les platges de Catalunya, ho hem de tenir en compte. Aquí hi intervindrà la estacionalitat.

d) També podem segmentar el mercat en clients habituals o clients esporàdics.

e) Segons l'estil de vida: la vostra aplicació serà per jugar? per ajudar a estudiar? per millorar les condicions laborals?....

Com podem comercialitzar la nostra app

És molt important que decidiu quina serà l'estratègia de preus que aplicareu a la vostra app.

La seva comercialització es pot dur a terme de diferents formes:

- Apps gratuïtes: la seva descàrrega i ús són gratuïts. Generen beneficis a partir de la publicitat associada. A més nombre de descàrregues, més interés tindran les empreses d'anunciar-se a través seu i més beneficis generaran.

- Apps de pagament: generen beneficis segons el nombre de descàrregues. Poden tenir publicitat associada o no.

- Apps de micropagaments: són de descàrrega gratuïta. Generen beneficis tant per la publicitat associada com per les descàrregues de pagament voluntàries que ofereix l'app per millorar o ampliar les seves funcions.

A l'hora de definir el preu d'una aplicació, cal tenir en compte que quant més barata sigui aquesta, més usuaris hi haurà disposats a provar-la. En el cas de decantar-se per la gratuïtat, la influència en el nombre de descàrregues i posterior utilització de l'aplicació serà òbviament més que remarcable. D'altra banda, les despeses inicials que comporta el llançament d'una aplicació gratuïta poden compensar-se després mitjançant la comercialització de publicitat mòbil. A això cal afegir que la competència d'una aplicació gratuïta serà sempre menor que si és de pagament.

En el cas que decidiu que l'aplicació sigui de pagament, s'aconsella que es tinguin en compte els següents aspectes:

a. Fixar un preu inicial basat en el valor diferencial de la vostra aplicació i el vostre mercat objectiu.

b. Començar per un preu alt (sempre s'està a temps de baixar-lo... però mai de pujar-lo).

c. El preu és directament proporcional a l'esforç de màrqueting i promoció.

Business Model Canvas

Un cop analitzada la comercialització de l'aplicació, el següent pas és definir completament el vostre model de negoci.

El "Business Model Canvas" (es tradueix com "llenç de model de negoci") és una eina de model de negoci que permet descriure de manera lògica la forma en què aquest entrega i captura valor.

El procés de disseny del model de negoci ajuda a entendre en profunditat com opera una empresa i conèixer les fortaleses i debilitats de la mateixa.

Hi ha diferents tipus d'eines per a l'elaboració de models de negoci, però aquest permet representar en un únic full (màxim dos) l'estructura completa d'un negoci.

El seu objectiu és que, amb una ullada, la persona que el llegeix tingui tota la informació rellevant relacionada amb el negoci, així com a les relacions entre les diferents parts que l'integren.

Aquests models són molt útils per presentar-los en reunions d'equip, conferències,...

El document que es crea té aparença d'esquema de blocs. A cada bloc es representen els aspectes més importants del negoci. Per exposar la informació rellevant, es proposen una sèrie de preguntes que s'han de respondre de forma resumida i entenedora.

Principals blocs del "Business Model Canvas".

1. SOCIS PRINCIPALS: qui són els vostres principals socis/col·laboradors? Qui pot ajudar al vostre equip a obtenir el què necessiteu? El vostre equip pot oferir alguna cosa a canvi?

2. ACTIVITATS PRIMORDIALS: aquest bloc fa referència a les activitats més importants que ha de fer el vostre equip per crear i mantenir la vostra app.

3. PROPOSTES DE VALOR: en aquest bloc es defineix el valor diferencial, és a dir, allò que dóna valor a la vostra app i que la diferencia de la resta d'apps del mercat.

4. RELACIONS AMB ELS CLIENTS: fa referència a quina és la relació que vol crear el vostre grup amb el vostre segment de clients. Molt sovint, la relació amb els clients implica algun tipus d'activitat que ofereix una interacció directa entre la comunitat d'usuaris de l'app.

5. SEGMENTS DE CLIENTS: per construir un model eficaç, una empresa ha d'identificar a quins clients vol donar servei. En aquest bloc es tracta de definir els clients del vostre producte.

6. RECURSOS PRIMORDIALS: quins són els principals recursos que necessita el vostre equip? Progamadors? Una gran marca? Servidors? Alguna habilitat especial d'un dels membres de l'equip?

7. CANALS: com farem arribar l'app als clients? En aquest bloc s'indiquen quins seran els canals de distribució de la vostra app.

8. ESTRUCTURA DE COSTOS: quines són les despeses associades a la comercialització de la vostra app?

9. FONTS D'INGRESSOS: s'han d'indicar quines seran les fonts d'ingressos. Ingressos per publicitat? Ingressos per descàrrega?